[Foto’s] Taxi-staking: Motorfietsryer ernstig beseerFoto: Twitter via @Ewnreporter. Die Automobiel Assosiasie (AA) het Donderdag gesê die taxi-staking wat wydverspreide chaos op Gauteng se hoofweë veroorsaak het, moes beter deur die owerhede hanteer word. “Volgens berigte is sommige taxi’s al van 03:00 af besig om paaie te versper. Die vraag moet gevra word hoekom dit toegelaat is?” het die AA gesê. Die AA het motoriste wat deur die stakings geraak is aangeraai om die areas ten alle koste te vermy. “Indien jy êrens vassit moet jy so kalm as moontlik probeer bly. Die eerste reël is om jouself nie in ŉ situasie te plaas waar jou veiligheid in gedrang kom nie. Gebruik sosiale media om die vordering van die staking dop te hou. Ons maan ook alle werkgewers om in gedagte te hou dat dit nie vir alle werknemers moontlik is om vandag by die werk uit te kom nie.” Die AA het verder sy kommer uitgespreek oor die wyse waarop die taxi-organisasie Santaco sy planne met die publiek gedeel het. “Santaco het net genoem dat hy ŉ memorandum aan die direkteure van South African Taxi Finance in Kerkstraat in Midrand gaan oorhandig. Die boodskap is misleidend. Hulle moet volle verantwoordelikheid aanvaar vir die chaos wat vandag op die paaie losgebars het,” het die AA gesê. Nick Dollman, woordvoerder van Netcare 911, het intussen aan Maroela Media gesê ŉ man is omstreeks 08:00 ernstig beseer toe sy motorfiets ŉ groot klip wat glo deur stakers in die pad geplaas is, getref het. “Die man is per helikopter na ŉ nabygeleë hospitaal gehaas,” het Dollman gesê. Die voorval het op Allendaleweg plaasgevind. Intussen kom daar steeds wydverspreide chaos op die paaie voor met taxi’s wat steeds talle kruisings en paaie versper.